એક આડવાત. ૧૯૫૦ના દાયકામાં પ્રણયભગ્ન હીરોની વારંવારની ભૂમિકા ભજવી ભજવીને દિલીપ કુમારે ઘેરા ડિપ્રેશનનો ભોગ બની મનોચિકિત્સા લેવી પડેલી એ તમને યાદ હશે. એવું જ કંઈક જુદા સંદર્ભમાં મીના સાથે થયેલું. કે. આસિફની ‘મુગલે આઝમ’ના ચાર લેખકોમાંના એક અને દેશની પહેલવહેલી હિટ રહસ્ય ફિલ્મ ‘મહલ’ના નિર્દેશક કમાલ અમરોહી સાથે મીનાને પ્રેમ થયો. ઉર્દૂ સાહિત્યકાર તરીકે કમાલ અમરોહીનું મોટું નામ. કમાલે ‘દાયરે’ નામની ફિલ્મ બનાવેલી એ પાત્રમાં મીના એટલી હદે ઓતપ્રોત થઈ ગઈ કે ટીબીના દરદીની ભૂમિકા કરતાં કરતાં એ ખરેખર ટીબીની મરીજ બની ગઈ. સદ્દભાગ્યે તદ્દન પ્રાથમિક સ્ટેજમાં રોગનું નિદાન થઈ ગયું અને સમયસરની સારવારથી મીના ઊગરી ગઈ.